b'\n_START_ARTICLE_\nSzil\xc3\xa1rd N\xc3\xa9meth\n_START_SECTION_\nKlubska kariera\n_START_PARAGRAPH_\nN\xc3\xa9meth je kariero pri\xc4\x8del pri Slovanu iz Bratislave, preden se je preselil bolj na vzhod Slova\xc5\xa1ke v 1. FC Ko\xc5\xa1ice. N\xc3\xa9methova vmesna postaja je bila \xc5\xa1e \xc4\x8de\xc5\xa1ka prestolnica in klub Sparta Praga, za katero pa je leta 1997 odigral le 5 tekem. Tako pri Slovanu kot pri Ko\xc5\xa1icah je kazal odli\xc4\x8dne strelske predstave in si prislu\xc5\xbeil posojo v regijskega velikana Sparta Prago._NEWLINE_Iz Prage se je znova vrnil v domovino, okrepil je eno od najbolj\xc5\xa1ih ekip v dr\xc5\xbeavi, ekipo Inter Bratislava. Tu je tudi prvi\xc4\x8d po\xc5\xbeel zanimanje oglednikov iz zahodne Evrope in N\xc3\xa9methovo ime so v tistem \xc4\x8dasu \xc4\x8desto povezovali z razli\xc4\x8dnimi evropskimi giganti. Kljub domnevnem zanimanju milanskega Interja je N\xc3\xa9meth leta 2001 naposled prestopil v angle\xc5\xa1kega prvoliga\xc5\xa1a Middlesbrough._NEWLINE_Njegova \xc5\xa1tiri leta so bila naravnost frustrirajo\xc4\x8da, saj se v klubu preprosto ni zna\xc5\xa1el. Na 150 tekmah je dosegel 28 zadetkov, nikoli pa si ni zagotovil mesta v za\xc4\x8detni enajsterici. V poletnem premoru so se tako \xc5\xa1irile mnoge govorice o njegovem odhodu iz kluba, a je N\xc3\xa9meth zavrnil vse ponudbe, med drugim tudi dvomilijonsko ponudbo moskovskega CSKA-ja. \xc5\xbde zgodaj v sezoni 2005/06 pa se je na sre\xc4\x8danju proti Liverpoolu po\xc5\xa1kodoval, ta po\xc5\xa1kodba ga je od zelenic oddaljila za ve\xc4\x8d mesecev. Po povratku so v klubu privolili v selitev v Strasbourg. N\xc3\xa9meth je v Francijo pri\xc5\xa1el januarja 2006 in za tamkaj\xc5\xa1njega drugoliga\xc5\xa1a igral kot posojen igralec._NEWLINE_Po Strasbourgu je bila N\xc3\xa9methova naslednja postaja nem\xc5\xa1ki drugoliga\xc5\xa1 Alemannia Aachen, za katerega je igral od leta 2006 pa do upokojitve leta 2010.\n_START_SECTION_\nReprezentan\xc4\x8dna kariera\n_START_PARAGRAPH_\nN\xc3\xa9meth je kljub ne najuspe\xc5\xa1nej\xc5\xa1i klubski karieri stalno navdu\xc5\xa1eval na tekmah slova\xc5\xa1ke reprezentance, za katero je na 59 sre\xc4\x8danjih zabil 22 zadetkov. To ga na reprezentan\xc4\x8dni lestvici strelcev uvr\xc5\xa1\xc4\x8da na 2. mesto za R\xc3\xb3bertom Vittekom, na reprezentan\xc4\x8dni lestvici nastopov za izbrano vrsto pa zaseda tretje mesto, za Karhanom in Vittekom.'